Document ID: /roh_data/filtered/fineweb-2-filterrobots_roh.jsonl.gz/41221

Approvà la renovaziun e la sanaziun cunter canera da la via dal Bernina a Campocologno
La Regenza ha approvà il project per renovar e per sanar cunter canera il traject da Campocologno da la via dal Bernina en la vischnanca da Brusio. Il traject sto vegnir sanà e renovà per differents motivs. La segirezza per las pedunas ed ils peduns n'è actualmain betg pli garantida. Ils passapes èn malgulivs e na correspundan betg pli als basegns da las persunas cun impediments. Plinavant è la cuvrida da la via en in nausch stadi ed ils conducts d'ovra èn arrivads a la fin da lur vita. Ultra da quai vegnan surpassadas las limitas d'immissiuns tar 16 objects e las valurs d'alarm per la canera da via tar 6 objects per lung da la via chantunala.
Il project prevesa da renovar la via dal Bernina sin ina lunghezza da 200 meters entaifer il vitg da Campocologno. Il vial duai survegnir ina ladezza minimala da 5,5 meters. Las vias lateralas, ils passapes, las plazzas davantvart sco er las entradas e las sortidas existentas vegnan adattadas correspundentamain al trassé nov. Per motivs da la protecziun cunter la canera vegn la sveltezza maximala signalisada reducida da 50 a 30 kilometers per ura sin in traject d'ina lunghezza da ca. 220 meters. Ils custs totals da quest project importan circa 1,6 milliuns francs.